Document ID: 32003R2081

Uredba Komisije (ES) št. 2081/2003
z dne 27. novembra 2003
o nomenklaturi držav in ozemelj za statistiko zunanje trgovine Skupnosti in statistiko trgovine med državami članicami
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1172/95 z dne 22. maja 1995 o statističnih podatkih v zvezi z blagovno menjavo Skupnosti in njenih držav članic z državami nečlanicami [1], kakor je bila nazadnje spremenjena z uredbo (ES) št. 374/98 [2], in zlasti člena 9 Uredbe,
ob upoštevanju naslednjega:
(1) Uredba Komisije (ES) št. 1779/2002 z dne 4. oktobra 2002 o nomenklaturi držav in ozemelj za statistiko zunanje trgovine Skupnosti in statistiko trgovine med državami članicami [3] je določila različico, veljavno od 1. januarja 2003.
(2) Črkovno označevanje držav in ozemelj temelji na veljavnem dvočrkovnem standardu ISO, kolikor je združljiv z zahtevami zakonodaje Skupnosti.
(3) Spremembe pri nekaterih šifrah zahtevajo, da se sestavi nova različica nomenklature.
(4) Vendar pa je zaželeno, da se določi prehodno obdobje, da se omogoči nekaterim državam članicam, da se prilagodijo sprejetim spremembam; zaradi poenostavitve je nujno, da se to prehodno obdobje konča, ko začnejo veljati določbe, ki revidirajo pravila o enotni upravni listini.
(5) Ukrepi, predvideni s to uredbo, so v skladu z mnenjem Odbora za statistiko blagovne menjave z državami nečlanicami -
SPREJELA NASLEDNJO UREDBO:
Člen 1
Različica nomenklature držav in ozemelj za statistiko zunanje trgovine Skupnosti in statistiko trgovine med državami članicami, veljavna od 1. januarja 2004, je določena v Prilogi k tej uredbi.
Člen 2
Ta uredba začne veljati 1. januarja 2004.
Vendar lahko države članice uporabljajo trimestne številčne oznake, ki so tudi prikazane v prilogi k tej uredbi, dokler ne začnejo veljati določbe o spremembah Prilog 37 in 38 k Uredbi Komisije (EGS) št. 2454/93 [4].
Ta uredba je v celoti zavezujoča in se neposredno uporablja v vseh državah članicah.
V Bruslju, 27. novembra 2003

Labels: 3
19
5